Jytte Andersen (S), 2000-04-04:
En idé om en færgeby for unge lyder umiddelbart tiltalende.
En hel bydel på vand, hvor unge kan bo alternativt og spændende til billige penge er sådan set den association, man får, når man læser forslaget, og jeg vil sige, at det er umiddelbart tiltalende, og at jeg anerkender forslaget som en, kan man sige, positiv og alternativ idé.
Men jeg er så også nødt til at sige, at der er nogle elementer i forslaget, der nok vil få en lidt vanskelig gang
på Jorden
Etablering af ungdomsboliger i gamle Scandlines-færger vil efter min bedste opfattelse medføre en temmelig stor meromkostning, og vores skøn er altså, at det bliver på et betydelig højere niveau end det, det ligger i forslaget.
Baggrunden for, at jeg kan sige det, er, at vi fra Trafikministeriet har indhentet nogle oplysninger om Scandlines.
Vi har fået oplyst, at færgen »Prins Henrik« blev solgt i oktober 1999 til en italiensk reder, at færgen »Romsø« i december 1999 blev solgt med henblik på videre sejlads i Indonesien, og at de to øvrige færger, »Arveprins Knud« og »Sprogø«, blev solgt i februar i år med henblik på sejlads i Rødehavet.
De tre færger, som i forslaget forudsættes anvendt til boliger til unge, er derfor allerede solgt.
Scandlines har altså nu to færger tilbage.
Den ene er »Prins Joachim« den anden er »Karl Karstens«, og begge færger er i december sat til salg for en samlet pris på 87 mio. kr.
Der er altså tale om en betydelig højere salgspris for disse to færger, end forslagsstillerne tager udgangspunkt i, og også selv om færgerne indskydes i et selskab, som forslagsstillerne foreslår, vil staten skulle foretage en afskrivning i forhold til markedsværdien.
Der er ingen tvivl om, at med sådanne salgspriser vil det - selv om jeg i virkeligheden synes, det er ærgerligt - faktisk være urealistisk at etablere ungdomsboliger med en rimelig husleje på de to sidste af de gamle Scandlines-færger.
Men selv om der måske kunne findes nogle billigere færger til formålet - det kunne man jo godt forestille sig - tvivler jeg alligevel på forslagets realisme.
Jeg skal henvise til trafikministerens besvarelse af spørgsmål nr. 99 fra Finansudvalget, hvoraf det fremgår, at det er Scandlines' opfattelse, at det formentlig vil være muligt at ombygge færgerne med henblik på beboelse, men at det økonomisk vil være urealistisk at gennemføre en sådan ombygning på grund af de mange myndighedskrav, der vil være forbundet med ombygningen, når færgerne skal bruges til boliger.
Jeg vil også godt oplyse, at tager man en gennemsnitlig ungdomsbolig i København, koster den i størrelsesorden 350.000 kr., og det vil som antydet være temmelig urealistisk at få etableret ungdomsboliger på gamle færger til den pris. Spørgsmålet er også, hvor attraktive boligerne vil være. Hvor mange unge har lyst til at bo i containere på 24 m2,
måske uden vinduer og uden adgang til frisk luft og til en husleje på et sted mellem 1.500 og 2.000 kr. pr. måned
Spørgsmålet er, om det er sådanne boligstandardkrav, de unge stiller.
Boligudvalget har lige fået oversendt en analyse fra Ungdomsboligrådet om, hvordan de unge bor.
Det viser sig, at 60 pct. af de studerende, der er flyttet hjemmefra, faktisk allerede har over 36 m2 til egen disposition, og langt de fleste har eget køkken og eget bad.
Spørgsmålet er altså - men det er jo selvfølgelig en trossag - om det, jeg vil kalde et gammelt skibsdæk, er en så strålende idé, når man også skal passe sine studier og i øvrigt også gerne vil have lidt privatliv.
Så summa summarum: Der er nogle vanskeligheder ved forslaget.
Jeg har undervejs fulgt med i de § 20-spørgsmål, hr. Kim Behnke har stillet, også til mig selv, og jeg har egentlig været en smule charmeret af tanken, fordi jeg synes, at vand og unge mennesker og skibe og sådan noget har meget godt i sig, men der skal jo også være noget realisme i det. Jeg vil godt sige til forslagsstillerne, at det er jo ikke sådan, at regeringen slet ikke vil være åben over for alternative boliger til unge.
Men som sagt anerkender jeg meget forslagsstillernes ægte ønske om at skaffe de unge mennesker boliger.
Det deler jeg.
Det gør vi faktisk meget for i regeringen; vi prøver at presse på hele tiden.
Til trods for, at vi har fået en undersøgelse, der siger, at de fleste unge har det relativt godt, bor relativt godt, skal vi også sørge for, at de sidste procenter også oplever, at politikerne er opmærksomme på, at de faktisk også har et boligbehov, når de er i gang med en uddannelse.
Så min konklusion på dette her er, som det måske er antydet, og som man har gættet, at regeringen ikke kan støtte forslaget.